Euroopa Liidu transpordivolinik Siim Kallas ütles teisipäeval, et Islandi vulkaanipurske tagajärjel õhku paiskunud tuhapilve tõttu ei ole oodata "ulatuslikku õhuruumi sulgemist nagu eelmisel aastal". Euroopas tühistati teisipäeva hommikul tuhapilve tõttu 250 lendu. Euroopa  lennuliiklust reguleeriva agentuuri Eurocontrol juht Brian Flynn ütles, et Põhja-Iirimaal, Šotimaal ja osas Skandinaavia riikides võidakse ära jätta teist sama palju ehk kokku kuni 500 lendu, kuid Kallase sõnul erinevad nii vulkaan, ilm kui ka sellele reageerimine seekord 2010. aasta aprillist, kui Islandi vulkaanituhk põhjustas lennuliikluses kaose.